Broj: 711-05-P-277-20/21-05-12

Zagreb, 7. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Davorina Ivanjeka, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Andree Batinjan, ovlaštene za obavljanje poslova pročelnice u Općini Pokupsko,** na 106. sjednici, održanoj 7. prosinca 2020., daje sljedeće

**OČITOVANJE**

**I. Na temelju članka 14. stavka 5. ZSSI-a, dužnosnik Božidar Škrinjarić, općinski načelnik Općine Pokupsko, istovremeno uz obnašanje navedene dužnosti može obnašati funkciju predsjednika Dobrovoljnog vatrogasnog društva Pokupsko, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**

**II. S obzirom da DVD Pokupsko sredstvima iz svog proračuna financira Općina Pokupsko, dužnosnik Božidar Škrinjarić dužan je, u svrhu jačanja povjerenja građana u dužnosnike i u tijela javne vlasti, kao i objektivnog, transparentnog i nepristranog obnašanja javne dužnosti, Općinskom vijeću Općine Pokupsko u postupku predlaganja i usvajanja Proračuna, deklarirati okolnost svoje povezanosti s DVD-om Pokupsko, kao i opravdanost dodjele obujma financijskih sredstava DVD-u iz proračuna Općine. Ukoliko dođe do situacije moguće dodjele sredstava DVD-u izvan proračuna Općine ili drugih poslovnih odnosa, upućuje se dužnosnik Božidar Škrinjarić da u tom slučaju realizacije poslovnih odnosa ili dodjele sredstava DVD-u ovlasti zamjenika ili neku drugu osobu.**

 Obrazloženje

Povjerenstvu se upitom obratila Andrea Batinjan, ovlaštenica obavljanja poslova pročelnice u Općini Pokupsko, koji je u knjigama ulazne pošte zahtjev zaprimljen pod poslovnim brojem: 711-U-4333-P-277/20-01-5 26. studenog 2020., povodom kojeg se vodi predmet broj P-277/20.

Podnositeljica u dopisu navodi da temeljem odredbi Zakona o vatrogastvu proizlazi da je vatrogasna djelatnost humanitarna djelatnost, da se vatrogasne zajednice osnivaju i radi skrbi o razvoju, promidžbi i unapređenju vatrogastva na području djelovanja vatrogasne zajednice te da općinski načelnik, gradonačelnik i župan imaju pravo i obvezu skrbiti o potrebama i interesima građana na svom području za organiziranjem učinkovite vatrogasne službe. Na području Općine Pokupsko djeluje Dobrovoljno vatrogasno društvo koje sredstvima iz svoga proračuna financira općina, slijedom čega moli mišljenje može li općinski načelnik ujedno biti i predsjednik DVD-a ili bi tim činom bio u sukobu interesa.

U ovom slučaju očitovanje se daje na zahtjev Andree Batinjan, ovlaštenice obavljanja poslova pročelnice u Općini Pokupsko, a iz upita vidljivo je da se odnosi se na dužnosnika Božidara Škrinjarića.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje te će isto biti upućeno i dužnosniku Božidaru Škrinjariću na znanje.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Božidar Škrinjarić obnaša dužnost općinskog načelnika Općine Pokupsko od 29. svibnja 2017. te da je istu dužnost obnašao i u ranijem mandatu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od gore navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14, 70/17 i 98/19), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Dobrovoljno vatrogasno društvo Pokupsko“ (skraćeni naziv i u daljnjem tekstu: DVD Pokupsko) upisana u isti registar od 23. siječnja 1998. pod registarskim brojem 01000373 sa sjedištem u Pokupskom. Kao osoba ovlaštena za zastupanje udruge upisan je Stjepan Šandor, u svojstvu predsjednika (s mandatom od 6. travnja 2017. do 6. travnja 2021.).

Uvidom u Statut „ DVD Pokupsko“ od 11. travnja 2015. (objavljen u elektronskom obliku u Registru udruga) utvrđeno je da je ista osnovana u cilju promicanja, razvitka i unapređenja vatrogastva i zaštite od požara sukladno tehničkom razvoju i dostignućima nauke, tehnologije i prakse domovini i inozemstvu.

Člankom 37. Statuta propisano je da predsjednik:

- zastupa udrugu

- saziva sjednice skupštine

- odgovara za zakonitost rada udruge

- utvrđuje prijedlog Statuta i predlaže program rada Skupštini na razmatranje i prihvaćanje,

- upravlja imovinom udruge,

- brine o upoznavanju javnosti s radom Skupštine udruge,

- vodi poslove udruge sukladno odlukama skupštine,

- podnosi prijedlog godišnjeg financijskog izvješća skupštini,

- sklapa ugovore i poduzima druge pravne radnje u ime i za račun udruge,

- dostavlja zapisnik s redovne skupštine nadležnom uredu koji vodi registar udruga,

- obavlja i druge poslove u skladu sa zakonom, statutom i aktima udruge.

Člankom 54. Statuta popisano je da imovinu Udruge čine:

- dobrovoljni prilozi i darovi,

- novčana sredstva koja udruga stekne obavljanjem djelatnosti kojima se ostvaruju ciljevi,obavljanjem djelatnosti, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili iz inozemnih izvora,

- pokretne stvari i nekretnine,

- druga imovinska prava.

Člankom 2. Zakona o vatrogastvu („Narodne novine“, br. 106/99., 117/01., 36/02., 96/03., 174/04., 38/09. i 80/10.) propisano je da vatrogasnu djelatnost obavljaju vatrogasne postrojbe, dobrovoljna vatrogasna društva i vatrogasne zajednice kao stručne i humanitarne organizacije koje ostvaruju prava na olakšice i povlastice, sukladno propisima.

Člankom 6. tog Zakona propisano je da se dobrovoljna vatrogasna društva i vatrogasne zajednice osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako tim Zakonom za pojedina pitanja nije drugačije određeno. Dobrovoljna vatrogasna društva i vatrogasne zajednice su od interesa za Republiku Hrvatsku.

Člankom 43. stavkom 2. Zakona o vatrogastvu propisano je da se sredstva za financiranje redovne djelatnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju u proračunu općine, grada i Grada Zagreba čije područje pokrivaju.

Člankom 4. Zakona o udrugama („Narodne novine“, br. 78/14.) propisano je da je udruga u smislu tog Zakona svaki oblik slobodnog i dobrovoljnog udruživanja više fizičkih, odnosno pravnih osoba koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj, te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljeve koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Člankon 33. Statuta Općine Pokupsko objavljenog u Glasniku Zagrebačke županije od 30. travnja 2013. propisano je da općinsko vijeće, između ostalog, donosi proračun i odluku o izvršenju proračuna, dok je člankom 54. Statuta propisano kako općinski načelnik, između ostalog utvrđuje prijedlog proračuna Općine i izvršenje proračuna.

Slijedom navedenog, Povjerenstvo zaključuje da, sukladno članku 14. stavku 5. ZSSI-a, dužnosnik Božidar Škrinjarić može obnašati dužnost općinskog načelnika Općine Pokupsko i funkciju predsjednika udruge DVD Pokupsko, u okviru prava da bude članom upravnih i nadzornih tijela najviše dviju neprofitnih udruga i zaklada.

Pri tome dužnosnik Božidar Škrinjarić nema pravo na naknadu ili primanje dara vezano za funkciju predsjednika navedene udruge, osim prava na naknadu putnih i drugih opravdanih troškova, neovisno o tome obnaša li dužnost zamjenika načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

S obzirom da DVD Pokupsko sredstvima iz svog proračuna financira Općina Pokupsko, dužnosnik Božidar Škrinjarić dužan je, u svrhu jačanja povjerenja građana u dužnosnike i u tijela javne vlasti, kao i objektivnog, transparentnog i nepristranog obnašanja javne dužnosti, Općinskom vijeću Općine Pokupsko u postupku predlaganja i usvajanja Proračuna, deklarirati okolnost svoje povezanosti s DVD-om Pokupsko, kao i opravdanost dodjele obujma financijskih sredstava DVD-u iz proračuna Općine. Ukoliko dođe do situacije moguće dodjele sredstava DVD-u izvan proračuna Općine ili drugih poslovnih odnosa, upućuje se dužnosnik Božidar Škrinjarić da u tom slučaju realizacije poslovnih odnosa ili dodjele sredstava DVD-u ovlasti zamjenika ili neku drugu osobu (npr. pročelnika JUO).

Povjerenstvo na kraju ukazuje dužnosniku da se u budućim situacijama u kojima će Općina Pokupsko financirati navedenu udrugu, u dvojbi oko postupanja u konkretnoj situaciji prilikom obnašanja tih dviju funkcija, obrati Povjerenstvu radi davanja mišljenja.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Božidar Škrinjarić, elektroničkom dostavom
3. Objava na internetskoj stranici Povjerenstva
4. Pismohrana